વારાણસીની પૂનમ યાદવના પિતા ખૂબ જ નાના ખેડૂત છે. ૨૦૧૪માં ગ્લાસગો ખાતે યોજાયેલી કોમનવેલ્થ ગેમ્સની તૈયારીમાં કોઇ કચાશ રહી જાય નહીં માટે પૂનમના પિતાને ભેંસ વેંચવી પડી હતી. આ પછી પૂનમે ગ્લાસગોની કોમનવેલ્થ ગેમ્સમાં બ્રોન્ઝ મેડલ જીત્યો ત્યારે તેના પરિવાર પાસે મીઠાઇ ખરીદવા માટે પણ નાણા નહોતા. પૂનમે બાળપણથી પ્રેક્ટિસ કરવાની સાથે ખેતીમાં પિતા સાથે કામ પણ કર્યું છે. પિતાનું સ્વપ્ન હતું કે તેની પુત્રી પૂનમ કર્ણમ મલ્લેશ્વરી જેવી વેઇટલિફ્ટર બને. આ સ્વપ્ન સાકાર કરવા માટે તેના માતા-પિતાએ માત્ર એક ટંકનું ભોજન લીધું છે. મૂળ વારાણસીની પૂનમ યાદવ આ સંઘર્ષભરી સફર બાદ હાલ રેલવેમાં ટી.ટી.ઇ છે.